Twee vlieë met een klap.. (of selfs meer) | Tweetalige Tuisskolers
« En daar leer ek om te hekel!
deur tweetaligetuisskolers op 13 Maart 2015
Dis so heerlik wanneer mens een ding kan doen en ‘n klomp “vakke” kan afmerk. Veral as daardie een ding boonop pret is. Ja, ek weet mens behoort nie eintlik te dink aan vakke afmerk nie, maar ek kan dit net nie verhelp nie. As ek in my gedagtes kan besluit: hierdie aktiwiteit tel vir x, y, en z, so ons het al ‘n klomp goed gedoen vandag, dan voel ek beter.
Een jaar het ek besluit dat die Kerskaartjies daardie jaar met krale versier sal wees. Verskillende kraletjies van wit, rooi, groen, goud en silwer is uitgepak, met ‘n paar groter sterretjies daarby, tesame met dun draad om dit op te ryg. Nadat ek gemeet het hoe lank elke kralestring sal moet wees om mooi op die kaartjie te pas, het ek begin om een te ryg.
Twee nuuskierige agies het al om my gedraai, aan die kraletjies gevat, vrae gevra. Hmmm… hoekom nie? Ek het hulle beduie wat ek besig was om te doen, ‘n spul dreigemente laat val (as jy darem al hierdie kraletjies op die grond stamp, boeta!) en hulle laat saamspeel.
Want dis hoe hulle dit beskou het: speel. Boonop saam met Mamma. Lekker! Met redelik vrye teuels oor hoe die stringetjies moet lyk.
In my gedagtes het dit heeltemal anders gelyk:
Hierdie kan tel as die kuns vir die week. Hulle is mos kreatief besig hier. Merk dit af.
Al hierdie klein kraletjies maak dit beslis ook ‘n fyn motoriese oefening. Fyn motoriese vaardighede is nodig om netjies te kan skryf, so tegnies is hierdie skrifoefening. Merk dit af.
Omdat hulle self besluit in watter volgorde om die kraletjies te ryg, is hulle besig om allerhande patrone te vorm. Soms is dit herhalende patrone, soms ‘n spieëlbeeld en soms effens lukraak. Patrone is deel van Wiskunde. Wonderlik – merk dit ook af!
Terwyl ons werk, praat ons oor waarom ons dit nou eintlik doen. Ons gee aan mense kaartjies om te wys ons gee om, om menseverhoudings te bou, hulle op te beur, al sulke dinge. Dis mos nou deel van Sosiale Wetenskappe (soms hou ek baie van die nuwe vakname!). So, merk af die Sosiale Wetenskappe!
Natuurlik, vanweë die feit dat dit KERSkaartjies is, praat ons ook oor Kersfees. Dat dit nie sommer net ‘n vakansiedag is vir geskenke, pret en dinge ontvang nie. Dis ‘n herdenking van God se grootse genadegeskenk aan ons: sy Seun Jesus. Ook Jesus se liefdesgeskenk aan ons: sy Lewe. Boonop ‘n opmerking of twee oor waarom sterre so ‘n belangrike deel vorm van Kersfeestemas – die ster wat die wyse manne gelei het na Betlehem. Dus het ons ook Bybel gedoen; merk.
Ons het hierdie heel aan die begin van Desember gedoen. Ouboet wou weet waarom so vroeg, dis mos nog lank tot Kersfees, wat my die geleentheid gebied het om ‘n praatjie oor beplanning in te kry. Die krale is net die eerste stap van die kaartjies, daar moet nog genoeg tyd wees om dit alles klaar te maak, dan moet ek dit nog uitdeel voordat mense vertrek op Kersvakansie. Beplanning is mos deel van lewensvaardighede, nie waar nie? Merk dit ook af.
Met al hierdie gepratery, wat altyd gepaardgaan met ‘n paar taalkorreksies, het ons beslis ook Afrikaans gedoen vir die dag. Nog ‘n merk.
Nou dis die soort skooldag waarvan ek hou – sewe vakke afgehandel in een aktiwiteit, terwyl ons het baie pret gehad het saam as familie. Boonop is ‘n groot deel van die Kerskaartjiemakery ook gedoen!
Sleutelwoordw: kaartjie, kunsvlyt, tuisskool
2 responses to “Twee vlieë met een klap.. (of selfs meer)”
16 Maart 2015 om 04:34
Hallo, ons is ook ‘n gesin van vier wat tuis skool. Ons woon tans in Australië. Groetnis:)
Vergelykende blogs | Tweetalige Tuisskolers sê:
[…] ‘n vorige skrywe (Twee vlieë met een klap ) het ek reeds genoem dat ons graag met een aktiwiteit meervoudige vaardighede aanleer, bemeester […]